Ma eis vergoeding ná oppasser vegetariese kinders hoenderhappies gee | Maroela Media
'n 19-jarige kinderoppasser weier om "emosionele ondersteuningsgeld" aan 'n vegetariese ma te betaal nadat die oppasser hoender as maaltyd vir die vrou se kinders gegee het.
Die gesin het die oppasser onlangs genader om hul negejarige seun en sewejarige dogter op te pas. Volgens die vrou het die kinders hulself goed gedra en toe hulle vir 'n Happy Meal-maaltyd met gekrummelde hoenderstukkies by die kitskoseetplek McDonald's vra, het sy besluit om hul goeie gedrag te beloon.
Nóg die kinders nóg hul ouers het 'n woord gerep dat die gesin vegetariërs is, berig die Mirror.
Die oppasser het die gebeure nou op Reddit verduidelik.
"Die ma het vroeg tuisgekom en gesien dat haar kinders hoender eet. Sy het dit uit hul hande geruk en begin skreeu dat ek aaklig is omdat ek haar kinders toelaat om die lyke van diere te eet. Sy het ook op haar kinders geskree omdat hulle vleis geëet het."
Die ma het glo die oppasser uit die huis geskop sonder om haar te betaal en toe later geëis dat sy $300 per kind (sowat R9 200) moet betaal vir die beweerde emosionele skade wat sy veroorsaak het. Die ma het ook gedreig om die oppasser hof toe te sleep indien sy nie opdok nie.
Die oppasser sê haar pa en broer is albei prokureurs en sy skrik nie vir dié dreigement nie.
"Ek het geweier om die geld te betaal en vir haar gesê sy moes my vooraf laat weet het dat hulle vegetariërs is."
Die oppasser hou vol die voorval was nie haar skuld nie.
"As ek daarvan geweet het, sou ek die gesin se dieetkeuse heeltemal gerespekteer het. Die ma het gesê ek moenie aanneem dat almal vleis eet nie."
Sosialemediagebruikers het dadelik ingespring en die oppasser se hantering van die situasie geloof.
"Gee haar kontakinligting aan jou prokureurs en vra haar wanneer jy betaling kan verwag en of julle dit ook in die hof moet skik," skryf een gebruiker.
'n Ander een meen dat die ma dieselfde ding moontlik al vantevore gedoen het sodat sy nie die oppasser hoef te betaal nie.
"Dit is vreemd dat die kinders nie genoem het dat hulle nie vleis eet nie," het ander gebruikers gesê.
die arme kinders het seker gesmag na 'n vleisie, al was dit net 'n mc donalds happy meal!!
Hierdie Ma klink vir my of sy n paar varkies weg het – Arme kinders.
Dit grief my dat mense wat 'n vegetarier leefwyse aanneem, dit ook op hulle kinders afdwing. Kinders moet mos hulle eie besluite neem wanneer hulle oud genoeg is om te kies. Ek dink ook die vrou beplan moontlik die goed. Wat hier teen die ma tel is die feit dat die kinders seker so uitgehonger is vir iets wat nie kelp of groente bevat nie, dat hulle die oppasser gevra het vir die hoender. Case closed.
Baie gemene en slinkse set van die moeder . Laat sulke voorvalle telkens plaasvind en gaan skuimbekkend te kere , dreig met hofsake ens en dus hoef die arme oppasser nie betaal te word nie. Herhaal dit elke week en spaar sakke vol geld so. Vreeslik slim.
Daardie ma wat haar smake op haar kinders afdruk het 'n sielkundige nodig! Tog is die oppasser reg: sy is nooit ingelig en daarom sal sy onnosel kan pleit op daardie aanklagte.